KIRJALLINEN KYSYMYS E-0303/02 esittäjä(t): Mihail Papayannakis (GUE/NGL) komissiolle. Euroopan laajuinen eläinten jäljittäminen.



Virallinen lehti nro 172 E , 18/07/2002 s. 0178 - 0179



KIRJALLINEN KYSYMYS E-0303/02 esittäjä(t): Mihail Papayannakis (GUE/NGL) komissiolle (11. helmikuuta 2002) Aihe: Euroopan laajuinen eläinten jäljittäminen Euroopan komissio on käyttänyt 6 miljoonaa euroa telematiikan sovellusohjelman puitteissa (19941998) tutkiakseen yleiseurooppalaisen eläinlääketieteellisen seurantajärjestelmän mahdollisuuksia. Koska eläinten alkuperän jäljittämisen kansalliset järjestelmät ovat sekä laadultaan että kapasiteetiltaan erilaisia, ja koska niitä ei ole integroitu maksujärjestelmiin ja petosten torjuntajärjestelmiin, juuri huono jäljitettävyys oli ratkaisevan tärkeä tekijä suu- ja sorkkataudin leviämisessä vuonna 2001. Koska uusi teknologia mahdollistaa elektronisen merkinnän ja tehokkaamman jäljitettävyyden, tuleeko komissio harkitsemaan sitä, että se edistäisi korkealaatuisen yleiseurooppalaisen eläinten jäljittämisjärjestelmän kehittämistä? David Byrnen komission puolesta antama vastaus (27. maaliskuuta 2002) Nykyiseen unionin lainsäädäntöön sisältyy useita määräyksiä eläinten jäljitettävyydestä. Nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17 päivänä heinäkuuta 2000 annettu Euroopan parlamentin ja neuvoston asetus (EY) N:o 1760/2000(1) velvoittaa nautaeläinten osalta jäsenvaltiot perustamaan ATK-pohjaisen tietokannan. Tähän tietokantaan on kirjattava kaikkien nautaeläinten tunnistetiedot sekä tiedot nautatiloista ja nautojen siirroista. Sikoja, lampaita ja vuohia koskevat määräykset on annettu eläinten tunnistamisesta ja rekisteröinnistä 27 päivänä marraskuuta 1992 annetussa neuvoston direktiivissä 92/102/ETY(2). Lisäksi eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annettu neuvoston direktiivi 64/432/ETY(3), sellaisena kuin se on viimeksi muutettuna 10 päivänä huhtikuuta 2000 annetulla Euroopan parlamentin ja neuvoston direktiivillä 2000/15/EY(4) ja neuvoston direktiivissä 64/432/ETY säädettyä tilojen rekisteröintiä kansallisiin sikaeläinten tietokantoihin koskevista yksityiskohtaisista säännöistä 23 päivänä lokakuuta 2000 tehdyllä komission päätöksellä 2000/678/EY(5), velvoittaa jäsenvaltiot perustamaan ATK-pohjaisen sikatietokannan. Tähän tietokantaan kirjataan tiedot sikatiloista ja sikojen siirroista. Komissio on rahoittanut eläinten jäljitykseen tarkoitetun Eurovet-ohjelmiston tutkimusta, kehittämistä ja käyttöönottoa. Tämä järjestelmä helpottaa eri viranomaisten jäsenvaltioissa nykyisin käyttämien erilaisten järjestelmien yhdentämistä ja eläinten siirtoja koskevien tietojen siirtämistä kansallisten järjestelmien välillä. Komissio laatii parhaillaan ehdotusta lampaiden ja vuohien tunnistus- ja rekisteröintijärjestelmästä, joka parantaa näitä eläinlajeja koskevaa nykyistä järjestelmää. Tarkoituksena on, että tähän uuteen järjestelmään sisältyy ATK-pohjainen tietokanta. Sähköiseen tunnistamiseen liittyen komissio on rahoittanut IDEA-hanketta, jonka päätavoitteena on märehtijöiden (nautojen, puhvelien, lampaiden ja vuohien) sähköisen tunnistusjärjestelmän toteutettavuuden tutkiminen ja tehokkuuden arviointi. IDEA-hankkeen loppukertomus on pian saatavilla. Ottaen huomioon sähköisen tunnistamisen tehokkuuden komissio aikoo tehdä ehdotuksen tällaista tunnistamista koskevista määräyksistä heti, kun tämä tunnistusmenetelmä on kehitetty niin pitkälle, että sitä voidaan soveltaa koko yhteisössä. Komissio etsii jatkuvasti uusia tekniikoita, jotka mahdollistaisivat laadukkaampien eläinten jäljitysjärjestelmien kehittämisen ja niiden soveltamisen koko yhteisössä. (1) EYVL L 204, 11.8.2000. (2) EYVL L 355, 5.12.1992. (3) EYVL P 121, 29.7.1964. (4) EYVL L 105, 3.5.2000. (5) EYVL L 281, 7.11.2000.